
Univerzita Konštantína Filozofa v Nitre


9/2024 Smernica  o poplatkoch za ubytovacie služby a služby 
spojené s ubytovaním v Študentských domovoch UKF v Nitre


Čl. 1
Úvodné ustanovenie

1. Smernica ustanovuje  poplatky za ubytovacie služby a služby spojené s ubytovaním (ďalej len „ubytovacie poplatky“) v študentských domovoch Univerzity Konštantína Filozofa v Nitre (ďalej len „UKF“), ktoré sú poskytované v rámci hlavnej činnosti UKF. Poplatky za ubytovacie služby a služby spojené s ubytovaním v rámci podnikateľskej činnosti UKF ustanovuje iný vnútorný predpis UKF. 

Čl. 2
Definícia pojmov

1. Ubytovacie služby v rámci hlavnej činnosti poskytujú študentské domovy UKF študentom podľa čl. 2 ods. 2 tejto smernice počas akademického roka a ďalším osobám, ktorých ubytovanie súvisí s plnením hlavných činností UKF.
2. 	Pre účely smernice sa za študenta UKF považuje študent denného alebo externého štúdia zapísaný na štúdium na UKF.
3.	Za účelom stanovenia ceny ubytovacích poplatkov sa využívajú nasledovné typy cenníkov:
a) Štandardný mesačný cenník (ďalej len „ŠMC“) – platí v období do 1. septembra do 30. júna kalendárneho roku pre dlhodobé ubytovanie študentov a ďalších osôb, ktorých ubytovanie súvisí s plnením hlavných činností UKF v minimálnej dĺžke 1 mesiaca. V prípade doktorandov v dennej forme štúdia, študentov poberajúcich sociálne štipendium v mesiacoch júl a august a študentov, ktorí v rámci študijného programu vykonávajú prax počas mesiaca júl alebo august platí tento cenník aj v období od 1. júla do 31. augusta kalendárneho roku. Podmienkou pre uplatnenie tohto cenníka je uzavretie Zmluvy o ubytovaní zväčša na dobu 10 mesiacov. Cena za ubytovanie sa uhrádza v mesačných splátkach, ktorá je stanovená v prílohe č. 1 tejto smernice. Ubytovaný platí celú mesačnú splátku ubytovania aj za mesiace, v ktorých bol ubytovaný menej ako 30 nocí. 
b) Letný mesačný cenník (ďalej len „LMC“) – platí v období od 1. júla do 31. augusta kalendárneho roku pre ubytovanie študentov a ďalších osôb, ktorých ubytovanie súvisí s plnením hlavných činností UKF v minimálnej dĺžke 1 mesiaca. Cena za ubytovanie sa uhrádza v mesačných splátkach, ktorá je stanovená v prílohe č. 1 tejto smernice.
c) Denný dlhodobý cenník (ďalej len „DDC“) – platí pre dlhodobé ubytovanie študentov a ďalších osôb, ktorých ubytovanie súvisí s plnením hlavných činností UKF v minimálnej dĺžke 7 nocí. Cenník sa využíva na základe žiadosti ubytovaného po súhlase ubytovateľa ako alternatíva ŠMC. Podmienkou pre uplatnenie tohto cenníka je uzavretie Zmluvy o ubytovaní. Denná cena za ubytovanie je stanovená vo výške 5 % z ceny mesačného ubytovania podľa cenníka ŠMC resp. LMC, ktoré sú súčasťou prílohy č. 1 tejto smernice. Cena sa uhrádza v jednej splátke na začiatku ubytovania alebo v pravidelných mesačných splátkach.
d) Denný krátkodobý cenník (ďalej len „DKC“) – platí pre krátkodobé ubytovanie študentov a ďalších osôb, ktorých ubytovanie súvisí s plnením hlavných činností UKF v maximálnej dĺžke 6 nocí. Denná cena za ubytovanie je stanovená vo výške 15 % z ceny mesačného ubytovania podľa cenníka ŠMC resp. LMC, ktoré sú súčasťou prílohy č. 1 tejto smernice. Cena sa uhrádza v jednej splátke na začiatku ubytovania.

Čl. 3
Ubytovacie poplatky

1.  	Ubytovanie v študentských domovoch UKF je podmienené úhradou ubytovacích poplatkov v stanovenej výške.
2.	Výška ubytovacích poplatkov sa v študentských domovoch UKF stanovuje v prílohe 
č. 1 k tejto smernici spravidla s platnosťou na celý akademický rok.
3.	Študenti UKF a ostatných škôl uhrádzajú platby ubytovacích poplatkov v študentských domovoch UKF bezhotovostným prevodom na bankový účet príslušného študentského domova, vo  výnimočných prípadoch bezhotovostným platobným stykom prostredníctvom platobného terminálu alebo platobnej brány alebo hotovostným platobným stykom 
v študentskom domove. Ubytovacie poplatky sa uhrádzajú v termíne dohodnutom v Zmluve o ubytovaní, respektíve pri ubytovaní sa v študentskom domove.

Čl. 4
Zľavy z ubytovacích poplatkov

1. 	Pri hromadnom ubytovaní študentov môže byť poskytnutá zľava.
2. 	Zľavy z ubytovacích poplatkov schvaľuje rektor UKF.

Čl. 5
Záverečné ustanovenia

1. 	Súčasťou tejto smernice je cenník ubytovacích poplatkov v prílohe č. l.
2. 	Dňom nadobudnutia účinnosti tejto smernice sa ruší Smernica UKF v Nitre č. 22/2020 o poplatkoch za ubytovacie služby a služby spojené s ubytovaním v študentských domovoch UKF v Nitre.
3. 	Táto smernica nadobúda platnosť dňa 26. februára 2024 a účinnosť od 1. júla 2024.





	           prof. RNDr. Libor Vozár, CSc.                   

Príloha:
1. 	Cenník ubytovacích poplatkov v Študentských domovoch UKF v Nitre platný od 1. júla 2024
